На основу члана 29а став 4, члана 31а став 11. и члана 53а тач. а) и г) Закона о заштити становништва од заразних болести („Службени гласник РС”, бр. 15/16, 68/20 и 136/20) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 − др. закон),

Влада доноси

**УРЕДБУ**

**о измени и допуни Уредбе о мерама за спречавање и сузбијање заразне болести COVID-19**

**Члан 1.**

У Уредби о мерама за спречавање и сузбијање заразне болести COVID-19 („Службени гласник РС”, бр. 151/20, 152/20, 153/20, 156/20, 158/20 и 1/21) у члану 12. ст. 4. и 5. речи: „1. марта 2021. године” замењује се речима: „1. јуна 2021. године”.

**Члан 2.**

После члана 14. додаје се члан 14а, који гласи:

„Члан 14а

Изузетно од члана 14. ст. 1. и 2. ове уредбе, дана 27. и 28. фебруара 2021. године, радно време објеката у којима се обављају следеће делатности, и то:

1) у области трговине на мало, непрехрамбеним производима (трговинске и друге радње и продајна места);

2) у области угоститељства, пружања услуга које обухватају продају хране и пића (ресторани, кафићи, барови, клубови, сплавови, ноћни клубови и сл.);

3) у области трговине на мало, пружања услуга у затвореним или отвореним трговинским центрима и сличним објектима у којима се обавља та делатност (тржни центри, пијаце и сл.);

4) у области културе, када се подразумева истовремено присуство више лица у истом затвореном простору изузев позоришта (биоскопи, музеји, галерије);

5) у области приређивања посебних и класичних игара на срећу (кладионице, играонице и сл.);

6) у области спорта, када се подразумева истовремено присуство више лица у истом простору или дуготрајнији непосредни контакт са корисником услуге, изузев оних објеката у којима се одржавају већ заказана такмичења, (фитнес центри, теретане, вежбаонице, спа центри, базени и други објекти намењени за спорт и рекреацију и сл.),

ограничава се тако да ти објекти могу радити од 06.00 часова до 14.00 часова.

Радно време у објектима у којима се обављају делатности у области трговине на мало прехрамбеним производима (трговинске и друге радње и продајна места) и пружања занатских и других услуга у непосредном и дуготрајном физичком контакту са корисником услуге (козметички салони, фризерски салони, салони лепоте) ограничава се тако да ти објекти могу радити од 06.00 часова до 20.00 часова.

Радно време објеката у којима се обавља угоститељска делатност који се налазе у зимским туристичким центрима у оквиру хотела или другог категоризованог или некатеризованог смештајног објекта, у којима се услуга може пружати само лицима која имају пријављен боравак у тим врстама смештаја, ограничава се тако да ти објекти могу радити од 06.00 часова до 22.00 часа.

У току радног времена из става 1. овог члана у објектима у којима се пружају услуге у области угоститељства који се налазе у зимским туристичким центрима послуживање хране и пића дозвољено је у отвореном делу објекта (башта и сл.).

Од ограничења радног времена из ст. 1–3. овог члана изузимају се:

1) апотеке (укључујући и оне у којима се врши промет робе намењен за живoтиње или пољопривреду), изузев оних апотека које продају обављају у трговинским центрима и за које управљач не може обезбедити посебне коридоре за приступ или у које се не улази са спољне стране или непосредно са јавне површине;

2) бензинске пумпе, у обављању делатности продаје горива;

3) трговински, угоститељски и други објекти који врше доставу хране;

4) ординације и лабораторије у којима се пружају медицинске и стоматолошке услуге и ветеринарске ординације и лабораторије, односно друге здравствене установе у приватној и јавној својини.”

**Члан 3.**

Ова уредба ступа на снагу даном објављивања у „Службеном гласнику Републике Србије”.

05 Број: 53-1748/2021

У Београду, 26. фебруара 2021. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |

4100321.013/8